Predkladacia správa

	Uznesením vlády SR č. 103 zo 6. februára 2002 v bode C.2 bolo uložené ministrovi pôdohospodárstva predložiť na rokovanie vlády SR aj novelu nariadenia vlády ČSSR č. 35/1979 Zb. o odplatách vo vodnom hospodárstve v znení neskorších predpisov. 

	Predmetný návrh novely spolu s návrhmi novely nariadenia vlády SR č. 1/1994 Z.z. o sadzbách odvodov za vyňatie lesných pozemkov a lesného pôdneho fondu, novely nariadenia vlády SR č. 152/1996 Z.z. o základných sadzbách odvodov za odňatie poľnohospodárskeho pôdneho fondu mal za cieľ  reagovať na zákon č. 553/2001 Z.z. o zrušení niektorých fondov, o niektorých opatreniach súvisiacich s ich zrušením a o zmene a doplnení niektorých zákonov.

	Návrhmi predmetných nariadení vlády sa majú zmeniť tie ustanovenia, podľa ktorých sa odvody doterajších fondov stávajú príjmom štátneho rozpočtu.

	Vzhľadom na skutočnosť, že nariadenie vlády ČSSR č. 35/1979 Zb. o odplatách vo vodnom hospodárstve neobsahuje ustanovenie, že odplaty sú príjmom vodohospodárskeho fondu, nie je potrebné do predmetného návrhu vstupovať, t.j. novelizovať ho.

	Predložený materiál obsahuje návrh na zrušenie predmetnej úlohy, vyplývajúcej z bodu C.2 uznesenia vlády SR č. 103 zo 6. februára 2002 s odôvodnením.